Гітанас Наўседа

**Гіта́нас Наўседа́** (;  , Клайпеда) — летувіскі палітык і эканаміст. Прэзыдэнт Летувы (з 12 ліпеня 2019 году).

## Жыцьцяпіс
З 1982 па 1987 год вучыўся на факультэце эканомікі прамысловасьці Віленскага ўнівэрсытэту, з 1987 па 1989 год — на эканамічным факультэце. Атрымаў доктарскую ступень у вобласьці сацыяльных навук у 1993 годзе, з 1990 па 1992 год праходзіў практыку ў Мангайскам унівэрсытэце ў Нямеччыны. Стажыраваўся ў Бундэстагу ў Боне (1994) і ў Сусьветным банку ў Вашынгтоне (1998).

З 1992 па 1993 год — старэйшы навуковы супрацоўнік Інстытуту эканомікі і прыватызацыі. З 1993 па 1994 год узначальваў аддзел фінансавага рынку ў Дзяржаўным камітэце па коштах і канкурэнцыі. З 1994 году быў намесьнікам кіраўніка аддзелу па наглядзе за камэрцыйнымі банкамі (1994—1996), дырэктарам дэпартамэнту грашова-крэдытнай палітыкі (1996—2000) і сябрам кіраваньня Банку Летувы (1998—2000).

У 2000 годзе пачаў працаваць у AB Vilniaus Bankas у якасьці раднага старшыні кіраваньня. З 2008 па 2018 год — радны прэзыдэнта SEB Bankas, галоўны эканаміст. З 2004 па 2009 год ён таксама быў радным прэзыдэнта Валдаса Адамкуса.

З 1987 па 2004 год выкладаў на эканамічным факультэце Віленскага ўнівэрсытэту, у 2009 годзе пачаў выкладаць у Віленскай бізнес-школе.

### Удзел у палітыцы
Вылучыўся як беспартыйны кандыдат у прэзыдэнты Летувы на выбарах у 2019 годзе.

Падчас першага туру 15 траўня экс-міністарка фінансаў, былы намесьніца прэзыдэнта Банка Летувы, кандыдат ад правацэнтрысцкай партыі «Саюз айчыны — Хрысьціянскія дэмакраты» Інгрыда Шыманіце набрала 31,43, а Гітанас Наўседа — 31,16 і выйшлі ў другі тур абышоўшы іншых 7 кандыдатаў.

Падчас другога туру, які адбыўся 26 траўня 2019 году Гітанас Наўседа абыйшоў сваю суперніцу былую міністарку фінансаў Інгрыду Шыманіце.

### Асабістае жыцьцё
Жанаты, мае дзьвюх дачок. Валодае ангельскай, нямецкай і расейскай мовамі.

## Крытыка

У 1988 годзе (таго ж году заснавалі Саюдзіс) уступіў у Камуністычную партыю Савецкага Саюзу, але схаваў гэты факт, калі балятаваўся на пасаду кіраўніка дзяржавы: ня стаў адказваць у анкеце на пытаньні, якія тычыліся таго, ці быў кандыдат у прэзыдэнты раней у нейкіх партыях. Па выкрыцьці гэтага падману назваў сваё сяброўства ў кампартыі «памылкаю маладосьці». Паводле ўласнага тлумачэньня, думаў, што статус сябра партыі дапаможа ў навуковай кар’еры.

За прэзыдэнцтва Наўседы, у 2020 годзе часопіс Міністэрства абароны Летувы  прысьвяціў два артыкулы крытыцы «ліцьвінізму». У першым зь іх назваў заснавальнікам «ліцьвінізму», які «супрацоўнічаў з расейскімі ўладамі», прафэсара-паліглёта Восіпа Сянкоўскага (1800—1858).

У 2022 годзе Наўседа зьмясьціў допіс у Twitter, дзе азначыў Францішка Скарыну героем агульнай мінуўшчыны Летувы і Чэхіі, не згадаўшы пра Беларусь. Таксама не ўпамінуў беларусаў у 160-гадовую гадавіну нацыянальна-вызвольнага паўстаньня 1863—1864 гадоў. 

У 2023 годзе пасьлядоўна прасоўваў прыраўнаньне беларусаў да расейцаў у Летуве на ўзроўні законаў. 11 ліпеня 2023 году на саміце НАТО ў Вільні назваў Беларусь «адной з губэрніяў Расеі».

Як зазначае экспэрт Аляксандар Фрыдман, Наўседа сыстэматычна выносіць «за дужкі» беларусаў, беларускае і Беларусь, прыраўноўвае іх да рэжыму Лукашэнкі. Сваім парадкам, гэта правакуе дыскусіі і канфлікты наконт «ліцьвінізму».

## Крыніцы

## Вонкавыя спасылкі
* Афіцыйны сайт

Катэгорыя:Нарадзіліся ў Клайпедзе
Катэгорыя:Летувіскія эканамісты
Катэгорыя:Летувіскія палітыкі
Катэгорыя:Выпускнікі Віленскага ўнівэрсытэту
Катэгорыя:Прэзыдэнты Летувы